Dis weer die Bokke teen Japan ná 2015-skokDie Springbokke pak Japan aanstaande jaar die eerste keer sedert die aartsskok toe die Dapper Bloeisels Suid-Afrika in Brighton, Engeland, by 2015 se Wêreldbeker-toernooi met 34-32 verslaan het. SA Rugby het Maandag aangekondig dat hy ’n uitnodiging van die Japanse Rugbyunie aanvaar het om voor die toernooi in ’n littelosmaker kragte te meet. Die wedstryd is vir Vrydag 6 September in Saitama, noord van die Japanse hoofstad, Tokio, bepaal. Dis op 13 dae na vier jaar nadat die tuisspan sy enigste botsing tot dusver teen die Bokke teen alle verwagting in gewen het. Luidens SA Rugby se verklaring sal die Bokke nou einde Augustus reeds na Japan vertrek, drie weke voordat die toernooi afskop.